SAJTÓKÖZLEMÉNY

 **185 friss diplomással zárta jubileumi tanévét a Színház- és Filmművészeti Egyetem**

**A fennállásának 160. évfordulóját ünneplő Színház- és Filmművészeti Egyetem (SZFE) 2025. július 15-én tartotta tanévzáróval egybekötött diplomaátadó ünnepségét az Uránia Nemzeti Filmszínházban. A kiemelkedően sikeres 2024/2025-ös tanév végén** **185 hallgató fejezte be tanulmányait és szerzett diplomát, nyolc doktorandusz DLA fokozatot kapott, ketten pedig habilitációs oklevelet szereztek**.

Az eseményt **dr. Varga-Bajusz Veronika**, a felsőoktatásért, szak- és felnőttképzésért, fiatalokért felelős államtitkár nyitotta meg, köszöntőt mondott **Káel Csaba** filmipari kormánybiztos, a végzős film- és televíziórendező osztály társosztályvezetője, valamint **prof. dr. Sepsi Enikő** rektor, aki az alábbi szavakkal zárta a tanévet: *„A Színház- és Filmművészeti Egyetem a 160. jubileumi évében is bizonyította, hogy továbbra is a magyar kulturális és művészeti élet egyik meghatározó műhelye. Olyan tehetséges, gondolkodó és érzékeny alkotókat bocsátunk útjukra, akik a digitalizálódó és a mesterséges intelligencia uralta világban is pótolhatatlan emberi jelenlétet és alkotóerőt képviselnek.”*

A rektor rámutatott, hogy az intézményfejlesztési stratégiával összhangban **a 2024–2025-ös tanév az SZFE számára a nemzetközi nyitás jegyében telt.** Ez a célkitűzés a tanévben 30 külföldi elméleti és gyakorlati színházi és filmes szakember meghívásában, a hallgatók és oktatók szakmai fejlődését támogató mobilitási lehetőségek bővítésében, valamint a nemzetközi fesztiválokon és szakmai együttműködésekben való aktív jelenlétben is megmutatkozott.

*„Az SZFE egyik legfontosabb törekvése, hogy a hazai művészeti felsőoktatás meghatározó szereplőjeként mind szorosabban kapcsolódjon a nemzetközi művészeti oktatás vérkeringésébe. Az elmúlt években ezen a téren jelentős előrelépést tettünk, ennek köszönhetően hallgatóink számára kivételes lehetőségek nyílnak a nemzetközi színházi és filmes világ megismerésére”* – emelte ki beszédében prof. dr. Sepsi Enikő.

A nemzetközi törekvések erősítését szem előtt tartvaaz **SZFE számos elismert professzort látott vendégül,** többek között Steven Bognár, Simon Godhill és Valère Novarina tartott kurzusokat, miközben hallgatók, oktatók és munkatársak 18 ország szakmai programjaiban vettek részt. Az egyetem több mint 44 partnerszerződéssel rendelkezik nemzetközi intézményekkel, köztük a Cannes-i Filmfesztivállal, emellett a nemrég lezárult, hat ország részvételével megvalósult, nagy sikerű soproni Nemzetközi Színházi Műhely is tovább erősítette nemzetközi szakmai beágyazottságát.

A tanév során a **Zsigmond Vilmos Mozgóképművészeti Intézet hallgatói** filmjeikkel számos hazai és nemzetközi fesztiválon arattak sikert, többek között a Friss Hús Budapesten, a Zsigmond Vilmos Nemzetközi Filmfesztiválon, a Magyar Mozgókép Fesztiválon, a Blue Danube és a DocsBarcelona programjában. A hallgatói alkotómunkát a tavaly átadott Virtuális Stúdió, az ősszel átadott Kovács László Műterem, valamint az ország egyetlen egyetemi 35 mm-es filmlaborja is segítette, lehetőséget teremtve a hagyományos és a legmodernebb filmes technikák egyidejű elsajátítására.

A **színházi területen is kiemelkedő teljesítmények születtek**: a Sinkovits Imre Színházművészeti Intézet hallgatói több mint 340 előadásban mutathatták meg tehetségüket, produkcióik Londonban, Isztambulban, Marosvásárhelyen és Torockón is kedvező fogadtatásban részesültek. Hallgatóink 7 fesztiválon 16 előadással szerepeltek, illetve szerepelnek a nyári időszakban.

Fontos mérföldkövet jelentett **a Németh Antal Drámaelméleti Intézetben elindított színház- és filmművészeti tanár mesterképzés,** valamint a Zsigmond Vilmos Mozgóképművészeti Intézetben indított, **second unit képzés** első évfolyamának sikeres kibocsátása. További kiemelkedő eredmény, hogy az Országos Tudományos Diákköri Konferencia Művészeti és Művészettudományi Szekciójában tíz hallgató ért el helyezést.

Az **egyetem tudományos élete is lendületet kapott**: a Doktori Iskola hallgatói rangos hazai és nemzetközi konferenciákon mutatták be kutatásaikat, megkezdődtek a színházszociológiai kutatások, míg az SZFE Könyvek sorozat elindítása lehetőséget teremtett a friss kutatási eredmények publikálására és a szakmai diskurzus bővítésére.

A felvételi időszak tapasztalatai is bizakodásra adnak okot. A legtöbb szakon 20–36-szoros túljelentkezés mutatkozott, a Doktori Iskolába pedig 28 fő nyújtott be pályázatot, amely az egyetem iránti töretlen bizalmat tükrözi. Az **SZFE a következő tanévben új képzéseket és szakmai programokat indít**: elindul a héber osztály, első alkalommal rendezik meg a CineGe Nemzetközi Diákfilmfesztivált, valamint a jubileumi év folytatásaként október 12-én, a Művészetek Palotájában közös gálát szerveznek a többi évfordulós művészeti egyetemmel – a Magyar Táncművészeti Egyetemmel, a Liszt Ferenc Zeneművészeti Egyetemmel és a Moholy-Nagy Művészeti Egyetemmel. Az intézmény idén is csatlakozik a Klasszikus Filmmaratonhoz, amelynek vendége ezúttal Joe Eszterhas lesz.

---

További információ és kapcsolat:

|  |  |
| --- | --- |
| A képen szöveg, Betűtípus, fehér, Grafika látható  Automatikusan generált leírás | **SIMON****IZABELLA** |
|  Kommunikációs és Marketingigazgatóság | Igazgató |
|  1117 Budapest, Gábor Dénes utca 4. Infopark, C épület | +36 30 087 7282simon.izabella@szfe.hu[szfe.hu](http://www.szfe.hu/) |